- Elevrådet besluttede på elevernes vegne, at vi ikke ville strejke og aflyse undervisningen, men alligevel er vi nu tvunget til ikke at have undervisning, fordi lærerne har valgt at strejke, sådan lyder det fra Emilie Demant, gymnasie-elev på Sct. Knuds Gymnasium og formand for Venstres Ungdom i Odense.

Omkring middag torsdag besluttede lærerne på gymnasiet ved et fagligt møde at nedlægge arbejdet. Det fortæller lektor Thomas Aagaard Kristensen.

Emilie Demant forklarer, at elevrådet har besluttet på elevernes vegne, at de ikke ønsker at strejke.

- Så jeg synes, det er dårlig stil af lærerne, at de gør det, når eleverne egentlig bare ønsker undervisning, siger hun.

Sct. Knuds har ikke stemt om strejken som flere andre gymnasier. Derfor erkender Emilie Demant også, at hun ikke med sikkerhed kan vide, at flertallet af elever er imod strejken.

- Men jeg har ikke fået klager, fortæller hun.

Ifølge Frederik Bo Vesterholm, elev på Sct. Knuds, er sagen dog anderledes speget.

- Det er sandt, at elevrådet ikke støttede ideen om en undervisningsnedlæggelse, men det gjorde eleverne tydeligvis, da de valgte at forlade skolen midt på dagen, skriver han.